Faskari karamar hukuma ce da ke a jihar Katsina, Nijeriya. Faskari na da kimanin jama'a 125,181 a shekara ta 2003. Sarkin Faskari na yanzu shi ne Sarki Muhammadu Tukur Saidu. Faskari ta hada iyaka da Funtua daga gabas, karamar hukumar Tsafe na jihar Zamfara daga yamma, Birnin Gwari (Jihar Kaduna) daga kudu-maso-yamma, Sabuwa daga kudu, Kankara daga arewa, Bakori daga arewa-maso-gabas da kuma karamar hukumar Dandume daga kudu-maso-gabacin garin. Duk da akwai labarai da almarori da ke kokarin bayanin ainifin asalin garin faskari, an yarda cewa Faskari ta samo asali ne daga wasu fitattun larabawa da suka yi hijira daga Alkalawa (Gobir) zuwa Zaria wato Gido da Wori wanda suka yada zango a wani mafaskara (wato wajen sare itace) suka tadda wasu mutane ne da basu da addini. Tarihin Birnin Faskari ya soma daga shekara ta 1778. Daya daga cikin tsatson Kaura Kuren Gumaru ne ya tsara ginin ta na zamani na lokacin, a lokacin mulkin Sarki Katsina Muhammadu Bello (1844-1886). Faskari ta zama karamar hukuma a watan Mayun shekara ta 1989, bayan an cire ta daga karamar hukumar Funtua.